
REPUBLIKA HRVATSKA
DUBROVAČKO-NERETVANSKA ŽUPANIJA
OPĆINA ŽUPA DUBROVAČKA
O p ć i n s k o    v i j e ć e

P R I J E D L O G

Na temelju članka 9. Zakona o grobljima („Narodne novine“ broj 78/25 i 80/25), članka 19. i 35. Zakona o lokalnoj i područnoj (regionalnoj) samoupravi („Narodne novine“ broj: 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, i 98/19 i 144/20) i članka 34. Statuta Općine Župe dubrovačke (Službeni glasnik Općine Župe dubrovačke 8/09, 6/13, 3/18, 4/20, 6/20 - pročišćeni tekst, 5/21, 9/21 – pročišćeni tekst), Općinsko vijeće Općine Župa dubrovačka, na ___. sjednici održanoj dana _________  2026.g., donijelo je sljedeću


O D L U K U 
o groblju Dubac
I. OPĆE ODREDBE
Članak 1.
Ovom se odlukom određuju opće odredbe, uvjeti upravljanja grobljem Dubac, dodjeljivanje i ustupanja grobnih mjesta na korištenje, uvjeti i mjerila za utvrđivanje visine naknade kod dodjele grobnih mjesta kao i godišnje naknade za korištenje grobnih mjesta, način plaćanja naknade kod dodjele grobnog mjesta i godišnje grobne naknade za korištenje, vremenski razmaci ukopa u popunjena grobna mjesta i ukop nepoznatih osoba, održavanje groblja i uklanjanje otpada s groblja, način i uvjeti korištenja groblja Dubac i obavljanje uslužne komunalne djelatnosti, nadzor, prekršajne odredbe i završne odredbe.
Izrazi koji se koriste u ovoj Odluci, a imaju rodno značenje, koriste se neutralno i odnose se jednako na muški i ženski rod.
Članak 2.
Groblje Dubac je ograđeni prostor na kojem se nalaze grobna mjesta, komunalna infrastruktura i prateće građevine.
Komunalnu infrastrukturu groblja čine glavne i pomoćne staze, šetnice, javna rasvjeta unutar groblja te parkovi, drvoredi i drugi nasadi.
Prateće građevine na groblju su mrtvačnica, dvorana za ispraćaj umrlih osoba, kapelica, upravna zgrada i druge građevine namijenjene obavljanju djelatnosti na groblju.
Groblje Dubac je komunalna infrastruktura u vlasništvu Općine Župa dubrovačka.


Članak 3.

Na groblju Dubac, u pravilu, ukapaju se umrle osobe koje su u trenutku smrti imale prebivalište na području Općine Župa dubrovačka ili Grada Dubrovnika.

Dodjela grobnih mjesta na korištenje obavlja se na način da se 24 % grobnih mjesta dodjeljuje korisnicima koji imaju prebivalište na području Općine Župa dubrovačka, a 76 % grobnih mjesta korisnicima koji imaju prebivalište na području Grada Dubrovnika, sukladno Sporazumu sklopljenom između Općine Župa dubrovačka i Grada Dubrovnika.

II. UVJETI UPRAVLJANJA GROBLJEM DUBAC
Članak 4.
[bookmark: _Hlk234490491]Grobljem Dubac upravlja trgovačko društvo Groblje Dubac d.o.o. (u daljnjem tekstu: Upravitelj groblja), kojem je upravljanje grobljem povjereno Odlukom Općinskog vijeća Općine Župa dubrovačka, u skladu sa Zakonom o grobljima, ovom Odlukom i drugim propisima kojima se uređuje upravljanje grobljima.
U temeljnom kapitalu trgovačkog društva Groblje Dubac d.o.o. Općina Župa dubrovačka sudjeluje s vlasničkim udjelom od 51 %, a Grad Dubrovnik s vlasničkim udjelom od 49 %.
Upravitelj groblja obavlja poslove upravljanja grobljem, osobito:
· dodjelu grobnih mjesta na korištenje, 
· uređenje, održavanje i rekonstrukciju groblja te organizaciju i obavljanje ukopa umrlih osoba, 
· vodi propisane evidencije,
· obavlja i druge poslove propisane Zakonom o grobljima, ovom Odlukom I posebnim propisima.
Upravitelj groblja ima javne ovlasti u poslovima propisanim Zakonom o grobljima i ovom Odlukom te u prvom stupnju rješava o pravima i obvezama fizičkih i pravnih osoba u upravnim stvarima koje se odnose na:
· dodjelu grobnih mjesta na korištenje, 
· utvrđivanje naknade za dodjelu grobnog mjesta, 
· utvrđivanje godišnje grobne naknade, 
· te druge upravne stvari za koje je ovlašten Zakonom o grobljima i ovom Odlukom.

Članak 5.
Upravitelj groblja obavlja sljedeće poslove:
· donosi položajni plan grobnih mjesta i utvrđuje njihov raspored, 
· dodjeljuje grobna mjesta na korištenje i o tome donosi rješenja, 
· utvrđuje i naplaćuje naknadu za dodjelu grobnog mjesta te godišnju grobnu naknadu, 
· vodi grobni očevidnik, registar umrlih osoba i druge propisane evidencije, 
· uređuje, održava i rekonstruira groblje te prateće građevine i komunalnu infrastrukturu groblja, 
· izdaje suglasnosti za izvođenje radova na grobnim mjestima u slučajevima propisanim Zakonom, 
· donosi odluku o ponašanju na groblju,
· predlaže proširenja ili  rekonstrukciju postojećeg groblja odnosno izgradnju novog groblja kada ocijeni da je to potrebno radi osiguranja dostatnog broja grobnih mjesta, 
· obavlja i druge poslove propisane Zakonom o grobljima, ovom Odlukom i posebnim propisima. 
Upravitelj groblja dužan je upravljati grobljem pažnjom dobrog gospodarstvenika, na način kojim se iskazuje poštovanje prema umrlim osobama, uz osiguravanje tehničkih, sanitarnih i drugih uvjeta propisanih Zakonom o grobljima uz vođenje računa o zaštiti okoliša, krajobraznim i estetskim vrijednostima groblja.
Članak 6.

Upravitelj groblja dužan je voditi grobni očevidnik i registar umrlih osoba u skladu sa Zakonom o grobljima i propisom kojim se uređuje sadržaj i način vođenja grobnog očevidnika i registra umrlih osoba.

Sastavni dio grobnog očevidnika je položajni plan grobnih mjesta.

Grobni očevidnik, registar umrlih osoba i položajni plan grobnih mjesta mogu se voditi u digitalnom obliku, u skladu s posebnim propisima.

Upravitelj groblja dužan je osigurati trajno čuvanje grobnog očevidnika, registra umrlih osoba i položajnog plana grobnih mjesta. 
III. DODJELJIVANJE I USTUPANJE GROBNIH MJESTA NA KORIŠTENJE
Članak 7.

Grobnim se mjestom, u smislu ove Odluke, smatraju se grobnica i grobnica za urne (niša za urne).

Tipovi grobnica na groblju Dubac su: 

· tip A - grobnica bez polica, 
· tip A1 - grobnica bez polica (duplex), 
· tip B - grobnica s jednostranim policama, 
· tip B1 - grobnica s jednostranim policama (duplex), 
· tip C -  grobnica s dvostranim policama, 
· tip C1 - grobnica s dvostranim policama (duplex),
· tip D -  niša za urne
· tip E  - grobnica u zidu 

Korisnikom grobnog mjesta, u smislu ove Odluke, smatra se osoba kojoj je rješenjem dodijeljeno grobno mjesto na korištenje.

Upravitelj groblja dodjeljuje grobno mjesto osobi koja u trenutku podnošenja zahtjeva imala prijavljeno prebivalište na području Grada Dubrovnika ili Općine Župa dubrovačka neprekidno najmanje dvije godine.

Osobi koja već ima pravo ukopa u grobnom mjestu na području Grada Dubrovnika ili Općine Župa dubrovačka novo grobno mjesto može se dodijeliti samo ako je postojeće grobno mjesto popunjeno u skladu s propisima kojima se uređuju groblja.

Korisnik grobnog mjesta koji je svoje pravo korištenja ugovorom prenio na treću osobu ne može ostvariti pravo na dodjelu novog grobnog mjesta prema ovoj Odluci u roku od pet godina od dana prijenosa prava korištenja.

Pravni posao ustupa prava korištenja grobnog mjesta trećim osobama sklapa se u pisanom obliku, uz ovjeru potpisa ugovornih strana kod javnog bilježnika.

Na groblju Dubac mogu se ukapati i umrle osobe koje u trenutku smrti nisu imale prebivalište na području Grada Dubrovnika ili Općine Župa dubrovačka, ako su članovi obitelji korisnika grobnog mjesta te ako korisnik grobnog mjesta za to da suglasnost.

Članovima obitelji korisnika grobnog mjesta smatraju se bračni drug, izvanbračni drug, životni partner ili neformalni životni partner, potomci, posvojena djeca i njihovi bračni ili izvanbračni drugovi, životni partner ili neformalni životni partner te roditelji korisnika grobnog mjesta.
Članak 8.
Upravitelj groblja  dodjeljuje grobno mjesto na korištenje na neodređeno vrijeme, te o tome donosi rješenje.
Protiv Rješenja iz stavka 1. ovoga članka može se izjaviti žalbu upravnom odjelu Općine Župa dubrovačka nadležnom za komunalno gospodarstvo.
Pravo korištenja grobnog mjesta nasljeđuje se u skladu s propisima kojim se uređuje nasljeđivanje.
Za dodjelu grobnog mjesta na korištenje plaća se naknada Upravitelju groblja.
Za korištenje grobnog mjesta korisnik plaća godišnju grobnu naknadu upravitelju groblja.
Naknade iz stavka 4. i 5. ovoga članka predstavljaju prihod  Upravitelja groblja.
Članak 9.
Ugovor o pružanju usluga ispraćaja i ukopa sklapa se s osobom koja podmiruje troškove ukopa i ispraćaja.
Ispraćaj i ukop umrlih osoba obavlja trgovačko društvo kojemu se Odlukom predstavničkog tijela dodjeli obavljanje komunalne usluge ispraćaja i ukopa umrlih osoba.
Članak 10.
Grobna mjesta se dodjeljuju na temelju neposrednog zahtjeva, prikupljanja ponuda ili natječaja.
Upravitelj groblja odlučuje o načinu dodjele grobnih mjesta iz stavka 1. ovoga članka.
Članak 11.
Pravo ukopa u grobno mjesto ima korisnik grobnog mjesta te članovi njegove obitelji,  ako korisnik ne odluči drugačije.

Članak 12.
Nakon smrti korisnika, do upisa novog korisnika u grobni očevidnik, u grobno mjesto mogu se ukapati osobe koje su u času smrti korisnika bile članovi njegove obitelji te osobe koje bi se smatrale članovima obitelji da je korisnik bio živ, osim osoba koje je korisnik za života izričito isključio.
Članovi obitelji iz stavka 1. ovoga članka mogu, povodom nastupa smrtnog slučaja, dati pravo ukopa u grobno mjesto i drugim osobama.
Za davanje prava ukopa iz stavka 2. ovoga članka potrebna je suglasnost svih članova obitelji umrlog korisnika.
Članak 13.
Upravitelj groblja  može odrediti grobnicu za privremeni ukop umrle osobe.
Privremeni ukop se odobrava u slučajevima propisanim Zakonom o grobljima.
Upravitelj groblja  može odobriti privremeni ukop u grobnicu iz stavka 1. ovoga članka u trajanju do jedne godine, ako umrla osoba nema osigurano mjesto za ukop ili ako će se ukop obaviti na groblju izvan područja Grada Dubrovnika ili Općine Župa dubrovačka.
Članak 14.
Korisnik može pravo korištenja grobnog mjesta ugovorom ustupiti trećim osobama, pod uvjetima propisanim ovom Odlukom
Pravo korištenja grobnog mjesta može se ustupiti članu obitelji ili osobi koja je već upisana kao sukorisnik istog grobnog mjesta ili osobi koja nema i nije imala pravo korištenja drugog  grobnog mjesta. Ako je  grobno mjesto popunjeno,  stjecatelj je dužan  o stjecanju prava korištenja pisanim putem obavijestiti Upravitelja groblja u roku od 15 dana od dana stjecanja. 
Ako pravo korištenja grobnog mjesta ima više sukorisnika, za ustupanje prava korištenja potrebna je suglasnost svih sukorisnika. 
Članak 15.
Ekshumacija radi prijenosa posmrtnih ostataka  u drugo grobno mjesto može se ugovoriti na zahtjev bračnog ili izvanbračnog druga, djece i posvojenika umrle osobe.
Ako umrla osoba nije imala bračnog ili izvanbračnog druga ni djecu ili su umrli prije nje, ekshumacija se može ugovoriti na zahtjev roditelja i njihovih potomaka koji su podmirili troškove ukopa.
Za ekshumaciju je potrebna suglasnost svih korisnika grobnog mjesta iz kojeg se posmrtni ostaci vade.
Osobe iz stavaka 1. i 2. ovoga članka zahtjevu za ekshumaciju dužne su priložiti suglasnost svih sukorisnika grobnog mjesta i sprovodnicu za prijenos posmrtnih ostataka izdanu sukladno propisima kojima se uređuje  zaštita pučanstva od zaraznih bolesti.

Članak 16.
Grobno mjesto za koje godišnja grobna naknada nije plaćena deset godina smatra se grobnim mjestom za koje je prestalo pravo korištenja zbog neplaćanja godišnje grobne naknade te se može ponovno dodijeliti na korištenje nakon proteka dvadeset godina od posljednjeg ukopa u grobnicu, pod uvjetom da su ispunjeni uvjeti za sabiranje i zbrinjavanje posmrtnih ostataka.
Upravitelj groblja dužan je prije dodjele grobnog mjesta premjestiti ostatke preminulih iz napuštenog groba u zajedničku grobnicu namijenjenu za tu svrhu.
IV. UVJETI I MJERILA ZA UTVRĐIVANJE VISINE NAKNADE KOD DODIJELE GROBNIH MJESTA I GODIŠNJE NAKNADE ZA KORIŠTENJE GROBNIH MJESTA
Članak 17 .
Za dodjelu grobnog mjesta na korištenje korisnici su dužni platiti naknadu čiju visinu utvrđuje Upravitelj groblja, uz prethodnu suglasnost Nadzornog odbora društva Groblje Dubac d.o.o.
Naknada za dodjelu grobnog mjesta na korištenje određuje se ovisno o:
· vrijednosti lokacije groblja,
· koeficijentu opremljenosti groblja komunalnom i drugom infrastrukturom,
· površini pojedinog grobnog mjesta.
Vrijednost lokacije utvrđuje se u visini od 27,47 Eur/m2.
Koeficijent opremljenosti groblja komunalnom i drugom infrastrukturom iznosi 72.
Površina grobnog mjesta utvrđuje se u neto površini i to 3,50 m2 za TIP A, 4,50 m2 za TIP B, 5,50 m2 za TIP C, 0,8 m2 za TIP D (niša za urne) i 4,50 m2 za TIP E (grobnica u zidu). 
Ukupna visina naknade za dodjelu pojedinog grobnog mjesta na korištenje jest umnožak vrijednosti lokacije groblja, koeficijenta opremljenosti groblja komunalnom i drugom infrastrukturom i neto površine grobnog mjesta. 
Za grobnice tipa duplex (A1, B1 i C1) visina naknade za dodjelu grobnog mjesta utvrđuje se na isti način, s tim da se površina osnovnog tipa grobnice A, B i C uvećava za 15%. 

Hrvatskim ratnim vojnim invalidima iz Domovinskog rata koji u trenutku zahtjeva za dodjelu grobnog mjesta, imaju prijavljeno prebivalište na području Općine Župa dubrovačka ili Grada Dubrovnika, pod uvjetom da oni ili članovi njihove uže ili šire obitelji nemaju na korištenje grobno mjesto i ako ga nisu ustupili na korištenje trećoj osobi, naknada kod dodjele grobnog mjesta umanjiti će se kako slijedi:

· 10% za stupanj invaliditeta do 50 %,
· a 30% za stupanj invaliditeta veći od 50%.
Članak 18.
Godišnju naknadu za korištenje grobnog mjesta utvrđuje Upravitelj groblja Dubac, uz prethodnu suglasnost Nadzornog odbora društva Groblje Dubac d.o.o., na temelju procjene stvarnih troškova održavanja groblja, ovisno o veličini grobnog mjesta ( održavanje i uređenje, utrošak vode i struje, odvoz otpada, čišćenje pristupnih staza i puteva, održavanje zelenih površina, te drugih troškova).

V. NAČIN PLAĆANJA NAKNADE KOD DODJELE GROBNOG MJESTA I GODIŠNJE GROBNE NAKNADE ZA KORIŠTENJE
Članak 19.
Naknada za dodjelu grobnog mjesta na korištenje plaća se u roku od 30 dana od izvršnosti rješenja o dodjeli grobnog mjesta te je prihod  Upravitelja groblja.
Upravitelj groblja može posebnim Rješenjem odrediti isplatu akontacije naknade od korisnika u visini do 90% vrijednosti naknade za korištenje grobnog mjesta, a sve u svrhu financiranja troškova izgradnje grobnica.
Radi pokrića troškova održavanja groblja svi korisnici grobnih mjesta dužni su plaćati grobnu naknadu.
Godišnja grobna naknada plaća se kvartalno.
Upravitelj groblja dužan je uplatnice za plaćanje godišnje grobne naknade dostavljati korisniku upisanom u grobni očevidnik  ili drugoj osobi koju je  korisnik za to pismenim putem ovlastio.
Članak 20.
Sredstva za godišnju grobnu naknadu iz prethodnog članka ove Odluke, prihod su Upravitelja groblja, a koriste se za namjene propisane ovog Odlukom.
Godišnja grobna naknada plaća se u rokovima naznačenim na uplatnici.
VI. VREMENSKI RAZMACI UKOPA U POPUNJENA GROBNA MJESTA I UKOP NEPOZNATIH OSOBA
Članak 21.
Prelaganje  posmrtnih ostataka u grobnici radi oslobađanja ukopnog mjesta za novi ukop može se obaviti najmanje dvadeset godina od posljednjeg ukopa u grobnicu.
U grobnicu za urne (nišu za urne)  može se položiti onoliko urni koliko ima ukopnih mjesta za urne.
Članak 22.
Nepoznate se osobe ukapaju se  u zajedničku grobnicu izgrađenu za tu namjenu.
Upravitelj groblja dužan je na groblju odrediti prostor za zajedničku grobnicu iz stavka 1. ovoga članka.
Upravitelj groblja dužan je grobnicu iz stavka 1. ovoga članka urediti i održavati na način kojim se iskazuje poštovanje prema umrlima.
VII. ODRŽAVANJE GROBLJA I UKLANJANJE OTPADA SA GROBLJA
Članak 23.
Upravitelj groblja  vodi brigu o održavanju groblja i u gospodarenju otpadom  s groblja.
Pod redovnim održavanje Groblja Dubac u smislu ove Odluke potpada:
1. Održavanje mrtvačnice, spremišta, ograda i sanitarnog čvora,
2. Sadnja nasada visokog i niskog raslinja i živica te održavanje zelenila,
3. Orezivanje stabala i niskog raslinja te šišanje i uređivanje živica,
4. Održavanje putova, staza, javnih prostora i parkirališta,
5. Čišćenje groblja i svih ostalih prostora na groblju, 
6. Održavanje zajedničke grobnice,
7. Održavanje električnih, kanalizacijskih i vodovodnih instalacija te drugih uređaja,
8. Održavanje i čišćenje dvorane za izlaganje na odru i ostalih prostorija mrtvačnice,
9. Prikupljanje i odvoz otpada,
10. te svi ostali radovi na održavanju i uređenju groblja i objekata groblja.
Članak 24.
Groblje mora biti ograđeno te održavano na način da bude uredno, čisto i primjereno dostojanstvu mjestu ukopa.
Upravitelj groblja dužan je osigurati dovoljan broj spremnika za odvojeno prikupljanje otpada sukladno posebnim propisima.
Mrtvačnica i drugi objekti na groblju moraju se održavati u urednom i ispravnom stanju.

Članak 25.
Korisnik je dužan grobno mjesto i prostor oko njega održavati urednim, a troškove uređenja grobnih mjesta snosi korisnik.
Ako  korisnik  ne održava grobno mjesto urednim i čistim, Upravitelj groblja  pisanim putem će ga upozoriti da u primjerenom roku otkloni nedostatke.  Ako korisnik ne postupi po upozorenju, Upravitelj groblja može organizirati uređenje grobnog mjesta o trošku korisnika. 
Upravitelj groblja ne odgovara za štetu nastalu na grobovima, grobnicama i nišama koje prouzroče treće osobe.
Natpisi na grobovima i grobnicama ne smiju vrijeđati ničije nacionalne, vjerske ili moralne osjećaje, niti vrijeđati uspomenu na pokojnika.
Korisnik je dužan na primjeren način označiti imena ukopanih osoba na grobnom mjestu.
Članak 26.
Ako se prilikom ukopa mora pomaknuti oprema ili uređaj na grobnom mjestu u koje se ukapa, sve troškove u vezi s uspostavom prijašnjeg stanja dužna je snositi osoba na čiji se zahtjev obavlja ukop.
Članak 27.
 Materijal od kojeg se izrađuju nadgrobni spomenici mora biti trajan i odgovarajuće kvalitete, a sami spomenici po obliku i načinu izvedbe moraju biti u skladu s već definiranim uzorcima iz projekta groblja, a o čemu je mjerodavno mišljenje Upravitelja groblja.
Za izgradnju i podizanje nadgrobnog spomenika te drugih nadgrobnih obilježja potrebno je ishoditi odobrenje koje izdaje Upravitelja groblja. Uz zahtjev za izdavanje odobrenja, korisnik je dužan dostaviti idejnu skicu nadgrobnog spomenika s vidljivim dimenzijama i podatke o izvođaču radova. 
Ako nadgrobni spomenik bude izgrađen protivno izdanom odobrenju ili izgrađen bez odobrenja, korisnik grobnog mjesta dužan je izgrađeni dio uskladiti s odobrenjem, a ako to nije moguće ili ako nije ishodovao odobrenje, nadgrobni spomenik  mora ukloniti najkasnije u roku 15 dana od primljenog rješenja za uklanjanje. U protivnom će isto provesti Upravitelj groblja o trošku navedenog korisnika grobnog mjesta.
Članak 28.
Fizičke i pravne osobe koje namjeravaju izvoditi bilo kakve radove na groblju, osim radova koje izvodi ili naručuje Upravitelj groblja, dužne su prije početka radova podnijeti zahtjev Upravitelju groblja radi izdavanja odobrenja za izvođenje radova.
Nakon izdavanja odobrenja radovi se mogu izvoditi uz sljedeće uvjete:
1. radovi se izvode isključivo radnim danom, u vrijeme koje odredi Upravitelj groblja, 
2. radovi se moraju izvoditi na način kojim se u najvećoj mogućoj mjeri čuva mir, dostojanstvo groblja te sigurnost posjetitelja, 
3. građevinski materijal može se odlagati isključivo na mjestima koja odredi Upravitelj groblja, 
4. alat i oprema mogu se zadržavati na groblju samo za vrijeme potrebno za izvođenje radova, uz uvjet da ne ometaju korištenje groblja, 
5. prijevoz građevinskog materijala i opreme obavlja se na način i pravcima koje odredi Upravitelj groblja, 
6. po završetku radova izvođač je dužan odmah ukloniti sav materijal, alat i otpad, očistiti prostor te ga dovesti u stanje u kojem je bio prije početka radova. 
Upravitelj groblja zabranit će izvođenje radova osobi koja započne radove bez prethodno izdanog odobrenja ili postupa protivno odredbama ove Odluke.

Članak 29.
Upravitelj groblja dužan je na groblju osigurati odgovarajući prostor za odvojeno prikupljanje i privremeno odlaganje otpada nastalog redovitim korištenjem i održavanjem groblja, u skladu s propisima kojima se uređuje gospodarenje otpadom.
Članak 30.
Posjetitelji groblja dužni su pridržavati se pravila ponašanja na groblju propisanih ovom Odlukom te uputa i naloga upravitelja groblja koji se odnose na red, mir, sigurnost i održavanje groblja.
VIII. NAČIN I UVJETI KORIŠTENJA GROBLJA DUBAC I OBAVLJANJE USLUŽNE KOMUNALNE DJELATNOSTI
 Članak 31.
Pod uslužnom komunalnom djelatnošću ukopa pokojnika, u smislu ove Odluke, podrazumijevaju se organizacija ispraćaja i ukopa pokojnika unutar groblja.
Poslovi organizacije ispraćaja i ukopa obuhvaćaju osobito:
· smještaj pokojnika u mrtvačnicu, 
· pripremu grobnog mjesta, 
· prijevoz pokojnika unutar groblja, 
· spuštanje lijesa ili urne u grob odnosno grobnicu, 
· zatvaranje groba ili grobnice te 
· uređenje grobnog mjesta nakon obavljenog ukopa. 
Poslove iz stavaka 1. i 2. ovoga članka na groblju Dubac obavlja pravna osoba kojoj je odlukom predstavničkih tijela Grada Dubrovnika i Općine Župa dubrovačka povjereno obavljanje uslužne komunalne djelatnosti ukopa pokojnika.
Članak 32.

Naručitelj ukopa dužan je podnijeti prijavu za obavljanje ukopa na obrascu koji utvrđuje pravna osoba koja obavlja uslužnu komunalnu djelatnost ukopa pokojnika.

Prijava iz stavka 1. ovoga članka osobito sadrži:
· podatke o naručitelju ukopa, 
· podatke o pokojniku, 
· podatke o grobnom mjestu u koje se obavlja ukop, 
· podatke o korisniku grobnog mjesta te podatak o podmirenju godišnje grobne naknade odnosno podatke o nasljednicima ako je korisnik grobnog mjesta pokojnik, 
· druge podatke potrebne za organizaciju i obavljanje ukopa.

Članak 33.
Ukopi se obavljaju u vrijeme koje odredi pravna osoba koja obavlja uslužnu komunalnu djelatnost ukopa pokojnika, uz prethodnu suglasnost Upravitelja groblja.
Radno vrijeme za obavljanje ukopa objavljuje se na oglasnoj ploči i mrežnim stranicama Upravitelja groblja.
IX. NADZOR                                                            
Članak 34.
Nadzor nad provedbom ove Odluke obavlja komunalni redar upravnog tijela Općine Župa dubrovačka nadležnog za komunalno gospodarstvo.
U obavljanju nadzora komunalni redar ovlašten je poduzimati mjere i radnje u skladu sa zakonom kojim se uređuje komunalno gospodarstvo, zakonom kojim se uređuju groblja, ovom Odlukom te drugim propisima iz svoje nadležnosti.
Upravitelj groblja dužan je nadležnom upravnom tijelu Općine Župa dubrovačka pružiti potrebne podatke i dokumentaciju te bez odgode obavijestiti o saznanjima o postupanju protivnom odredbama ove Odluke.
X. PREKRŠAJNE ODREDBE 
Članak 35.
Novčanom kaznom u iznosu od 260,00 eura kaznit će se za prekršaj fizička osoba koja:
· ne održava grobno mjesto i prostor oko njega sukladno članku 25. ove Odluke, 
· izvodi radove na groblju bez odobrenja upravitelja groblja ili protivno uvjetima iz članka 28. ove Odluke, 
· postupa protivno pravilima ponašanja na groblju propisanima člankom 30. ove Odluke. 
Za prekršaje iz stavka 1. ovoga članka pravna osoba kaznit će se novčanom kaznom u iznosu od 1.320,00 eura.
Za prekršaje iz stavka 1. ovoga članka odgovorna osoba u pravnoj osobi kaznit će se novčanom kaznom u iznosu od 260,00 eura.
Za prekršaje iz stavka 1. ovoga članka fizička osoba obrtnik i osoba koja obavlja drugu samostalnu djelatnost kaznit će se novčanom kaznom u iznosu od 660,00 eura, ako je prekršaj počinjen u vezi s obavljanjem obrta ili druge samostalne djelatnosti.
Ako je za isto postupanje prekršaj propisan zakonom, primijenit će se odredbe zakona.

X.  ZAVRŠNE ODREDBE
Članak 36.
Stupanjem na snagu ove Odluke prestaje važiti Odluka o groblju Dubac („Službeni glasnik Općine Župa dubrovačka“, broj 14/21, 17/22  i  07/23).
Članak 37.
Ova Odluka će se objaviti u „Službenom glasniku Općine Župa dubrovačka“, a stupa na snagu osmog dana objave.

KLASA: 940-07/26-01/17 
URBROJ: 2117-08-02-26-_

Srebreno, _________________ 2026.

							 PREDSJEDNIK OPĆINSKOG VIJEĆA

								     Mario Grbić, v.r.

